《游东屯》
宋代·关耆孙

呼船渡西嚷，策马行东屯。
犹有竹下屋，依然柴作门。
林深多鸟雀，山对有猱猿。
世隔券尤在，堂非基自存。
稼云迷旷野，屏翠随层轩。
土厚疑吾里，溪清何处源。
餐英金有种，饭粒玉为要。
芦笋恋春渚，蕨芽蕃故园。
山名窃诸葛，城榜为公孙。
云雨峡前梦，琵琶山后村。
留人惟野趣，隔世绝尘喧。
墙度鸟飞影，泥留兔走痕。
渔樵老岁月，藜苋过朝昏。
槎汉我初返，梯参君暂扪。
车徒今附骥，行列旧同鵷。
休沐因闲日，攜持访古原。
摧颓一弊节，走逐双朱轓。
凉飙薄巾袂，佳气浮酒樽。
出游有此乐，相视而无言。
则为樵夫嘲，甚於人言烦。
取君古锦囊，盛我浣花番。
归去待星上，随江看月翻。

作者简介：关耆孙，字寿卿，青城（今四川都江堰市东南）人（《夷坚志·丙志》卷一九）。高宗绍兴十八年（一一四八）进士。孝宗乾道二年（一一六六）除秘书正字，迁校书郎，出知简州。事见《南宋馆阁录》卷八。今录诗二首。